Kynna verkefnið Hittu heimamanninn í Dölum Kynningarfundur um verkefnið Hittu heimamanninn var haldinn í Dölum 10. september síðastliðinn , en verkefnið fékk öndvegisstyrk upp á sjö milljónir króna frá Vaxtarsamningi Vesturlands í júní á þessu ári . Hittu heimamanninn snýr að því að byggja upp persónulega ferðaþjónustu í Dölum utan háannatíma til langs tíma með því að virkja heimamenn til starfa í ferðaþjónustu og tengja það við störf og líf fólksins í Dölum . Ferðaþjónusturnar Þurranes , Erpsstaðir og Þaulsetur halda utan um verkefnið . „ Okkur langar að efla þá sem þegar eru með eitthvað í boði og reyna að fá nýja til að koma inn . Öll ferðaþjónustan helst í hendur og ef við fáum fleiri til starfa þá styrkir það aðra aðila í ferðaþjónustu eins og til dæmis matsölustaði , “ segir Halla Sigríður Steinólfsdóttir í Ytri-Fagradal sem er í hópi forvígismanna í verkefninu . Halla segir mætingu á fundinn hafa verið góða en auk fundarins voru kynningarbæklingar sendir út . „ Við fengum góðan slatta af Dalamönnum á kynningarfundinn sem er hið besta mál . Einnig komu tveir aðilar frá Vaxtarsamningnum og það var ágætt fyrir heimamenn að fá utanaðkomandi til að ræða þessar mörgu góðu hugmyndir , “ segir Halla . Kynningarfundurinn var samhliða óvissuferð þar sem verkefnið var kynnt og umræður fóru fram . „ Við fórum á Seljanes í Reykhólasveit . Þar hafa húsráðendur gaman af að taka á móti fólki og eru gott dæmi um ferðaþjónustubændur , “ segir Halla . Óvenjuleg ferðaþjónusta Hún segir það skipta máli að aðilar sem taki á móti ferðafólki hafi gaman af því . „ Við gerum mikið út á að þetta sé skemmtilegt og að þeir sem standi í því að taka á móti ferðamönnum hafi gaman af . Þá smitar það út frá sér og ferðamaðurinn hefur líka gaman . Sumir ferðamenn vilja jafnvel ræða við heimamenn og fara út fyrir hina hefðbundnu ferðaþjónustu . Kannski er einhver ferðamaður svo langt leiddur að hann vill forvitnast um hvað Dalamenn séu að gera í sínu daglega lífi . Kannski vill hann komast í fjárhús eða upplifa eitthvað annað óvenjulegt . Jafnvel er hægt að ræða við ferðamenn um það að skjóta ref eða að gera upp gamla bíla og vélar , “ nefnir Halla sem dæmi . Halla í Fagradal segir þá sem að verkefninu koma vera afar þakkláta fyrir styrkveitinguna . „ Styrkurinn mun fara í fræðslu , markaðsrannsóknir , gæðastýringu og annað það sem eflir ferðaþjónustu utan háannatíma . Erum kannski ekki að finna upp hjólið , en styrkurinn gerir okkur kleift að sinna betur grunnþáttunum en ella , “ segir hún að endingu .